## El Consell prepara el camí per a l’equiparació salarial dels treballadors de les ITV

*** La Conselleria d'Innovació, Indústria, Comerç i Turisme ja compta amb l'informe d'Advocacia per a donar cobertura al procés negociador
* Nuria Montes agraïx als sindicats la responsabilitat de tornar a ajornar la vaga a la primera setmana de novembre**

La Conselleria d’Innovació, Indústria, Comerç i Turisme ha canalitzat el procés negociador amb els sindicats de la societat pública de les ITV (Sitval) per a aconseguir un acord d’equiparació salarial per a la plantilla.

En concret, i segons ha informat la consellera d’Innovació, Indústria, Comerç i Turisme, Nuria Montes, la direcció de Sitval, encapçalada per Javier López Mora, compta ja amb un informe d’Advocacia que determina els passos necessaris per a donar cobertura jurídica a este acord d’equiparació. Esta documentació ha sigut presentada este dimecres als sindicats, la qual cosa els ha portat a ajornar la vaga convocada en la societat fins al 6 de novembre.

“Esta Conselleria està intentant arreglar la complicada situació provocada per l’anterior direcció de Sitval, amb un acord d’equiparació salarial que es va prometre aplicar al juny, però que era nul en mancar dels informes exigits a una societat pública instrumental”, ha explicat Montes.

En este sentit, la consellera ha destacat que “en un temps rècord, i amb una amenaça de vaga damunt de la taula, hem avançat d’una manera molt important en els últims 15 dies i ja tenim encarrilat tot el procés jurídic i administratiu per a validar l’acord laboral aconseguit pels treballadors de Sitval”.

Montes també ha lloat la “responsabilitat” dels sindicats en este procés negociador, i s’ha mostrat “convençuda” que la vaga “no es durà a terme”.

Fecha: 18/10/2023